Na temelju članaka 39, 40. i 41. Zakona o ustanovama (Narodne novine br. 76/93, 29/97, 47/99, 35/08, 127/19 i 151/22), čl. 20. st. 3. Zakona o kazalištima (Narodne novine br. 23/23), čl. 32. Statuta Kazališno-koncertne dvorane *Ivana Brlić-Mažuranić* u Slavonskom Brodu te Odluke Upravnog vijeća od 29. rujna 2025., Upravno vijeće Kazališno-koncertne dvorane *Ivana Brlić-Mažuranić* raspisuje

**JAVNI NATJEČAJ**

**za izbor i imenovanje ravnatelja**

**Kazališno-koncertne dvorane *Ivana Brlić-Mažuranić* u Slavonskom Brodu**

Kandidati za ravnatelja Kazališno-koncertne dvorane *Ivana Brlić-Mažuranić* moraju osim općih uvjeta iz Zakona o radu ispunjavati i sljedeće uvjete:

1. završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, odnosno osoba koja ima visoku stručnu spremu sukladno propisima koji su bili na snazi prije stupanja na snagu Zakona o znanstvenoj djelatnosti i visokom obrazovanju (NN 123/03, 198/03, 105/04, 174/04, 02/07, 46/07, 45/09, 63/11,94/13, 139/13, 101/14, 60/15, 131/17) pedagoške, ekonomske ili pravne struke te najmanje 5 (pet) godina radnog iskustva na poslovima koji su u svezi s djelatnošću Ustanove.

Iznimno, za ravnatelja može biti imenovana osoba, koja pored uvjeta iz stavka 1. ovog članka, nema visoku stručnu spremu, ukoliko je istaknuti i priznati stručnjak na području kulture s najmanje 10 (deset) godina radnog staža.

1. Stručne, radne i organizacijske sposobnosti za obavljanje poslova ravnatelja.
2. Prijedlog četverogodišnjeg programa rada koji sadrži financijski i kadrovski plan ostvarivanja predloženoga programa.

Ravnatelj se imenuje na vrijeme od četiri godine na temelju predloženog četverogodišnjeg programa (na razdoblje od 2026. do 2030.) koji obavezno sadrži financijski i kadrovski plan ostvarenja predloženog programa.

Ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva.

Svaki kandidat ima pravo izvršiti uvid u utvrđeni program Ustanove. Uvid se može izvršiti u prostorijama Kazališta radnim danom od 9 do 12 sati uz prethodnu najavu. Podatke koje sazna uvidom, kandidat ne smije javno iznositi ni objavljivati.

Uz vlastoručno potpisanu prijavu na natječaj kandidati su obvezni priložiti u izvorniku ili preslici:

1. diplomu, odnosno svjedodžbu o stečenoj razini i vrsti obrazovanja;
2. prijedlog programa rada kazališta za četverogodišnje razdoblje;
3. životopis s opisom dosadašnjeg rada, sukladan odredbama ovog natječaja;
4. dokaz o hrvatskom državljanstvu (presliku važeće osobne iskaznice, presliku putovnice, presliku vojne iskaznice, presliku domovnice ili izlist elektroničkog zapisa iz Knjige državljana pribavljeno iz sustava e-Građani);
5. uvjerenje od nadležnog suda ili pribavljeno iz sustava e-Građani da se protiv osobe ne vodi kazneni postupak, ne starije od 15 (petnaest) dana od dana podnošenja prijave na natječaj;
6. elektronički zapis ili potvrdu o podacima evidentiranim u bazi podataka Hrvatskog zavoda za mirovinsko osiguranje ili sustava e-Građani (e-radna knjižica) koji mora sadržavati podatke o poslodavcima, osnovi osiguranja, početku i prestanku osiguranja, radnom vremenu, stvarnoj i potrebnoj razini obrazovanje i trajanju staža osiguranja, ne starije od 15 (petnaest) dana od dana prijave na natječaj;
7. dokaz o radnom iskustvu ostvarenom na odgovarajućim poslovima u kulturi u trajanju od najmanje 5 (pet) godina, koji sadrži vrstu poslova koju je prijavitelj obavljao i razdoblje u kojem je obavljao te poslove (npr. preslike ugovora, rješenja ili potvrde poslodavaca, odnosno druge dokumente), a koje je ujedno evidentirano i u elektroničkom zapisu Hrvatskog zavoda za mirovinsko osiguranje.

Natjecati se mogu kandidati oba spola, sukladno članku 13. Zakona o ravnopravnosti spolova (Narodne novine br. 82/08 i 69/17). Izrazi koji se koriste u ovom natječaju za osobe u muškom rodu uporabljeni su neutralno i odnose se na muške i ženske osobe.

Kazališno-koncertna dvorana *Ivana Brlić-Mažuranić* zatražit će, uz prethodnu suglasnost kandidata, potvrdu iz kaznene evidencije Ministarstva pravosuđa, uprave i digitalne transformacije iz koje proizlazi da kandidat zadovoljava pretpostavke iz čl. 39. st. 2. Zakona o ustanovama (Narodne novine br. 76/93, 29/97, 47/99, 35/08, 127/19 i 151/22). Kazališno-koncertna dvorana *Ivana Brlić-Mažuranić* zatražiti će potvrdu/uvjerenje iz kaznene evidencije Ministarstva pravosuđa, uprave i digitalne transformacije samo za predloženog kandidata.

Kandidat koji ostvaruje pravo prednosti pri zapošljavanju po posebnom zakonu, dužan je u prijavi za Javni natječaj pozvati se na to pravo i priložiti sve dokaze o ispunjavanju uvjeta te ima prednost u odnosu na ostale kandidate samo pod jednakim uvjetima.

Kandidat koji može ostvariti pravo prednosti kod prijma sukladno članku 102. Zakona o hrvatskim braniteljima iz Domovinskog rata i članovima njihovih obitelji (Narodne novine, br. 121/17, 98/19 i 84/21 i 156/23), članku 48. Zakona o civilnim stradalnicima iz Domovinskog rata (Narodne novine, broj 84/21), članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine, br. 157/13, 152/14, 39/18 i 32/20), dužna se u prijavi na oglas pozvati na to pravo te ima prednost u odnosu na ostale kandidate samo pod jednakim uvjetima.

Kandidat koji se poziva na pravo prednosti pri zapošljavanju u skladu s člankom 102. Zakona o hrvatskim braniteljima iz Domovinskog rata i članovima njihovih obitelji uz prijavu na oglas dužan je priložiti osim dokaza o ispunjavanju traženih uvjeta i sve potrebne dokaze dostupne na poveznici Ministarstva hrvatskih branitelja <https://branitelji.gov.hr/zaposljavanje-843/843>.

Kandidat koji se poziva na pravo prednosti prilikom zapošljavanja u skladu s člankom 48. Zakona o civilnim stradalnicima iz Domovinskog rata uz prijavu na oglas dužan je, osim dokaza o ispunjavanju traženih uvjeta, priložiti i dokaze o ispunjavanju uvjeta prednosti prema popisu dostupnom na web-stranici Ministarstva hrvatskih branitelja, <https://branitelji.gov.hr/zaposljavanje-843/843>.

Kandidat koji se poziva na pravo prednosti prilikom zapošljavanja u skladu s člankom 9. Zakona o profesionalnoj rehabilitaciji i zapošljavanju osoba s invaliditetom uz prijavu na javni natječaj dužan je, osim dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom te dokaz o načinu prestanka radnog odnosa kod posljednjeg poslodavca (ugovor, sporazum, rješenje, odluka).

Prijava se podnosi na hrvatskom jeziku. U prijavi na natječaj potrebno je navesti osobne podatke kandidata (ime i prezime, adresu stanovanja, broj telefona i adresu e-pošte). Nepotpune i nepravodobne prijave neće se razmatrati.

Potpunom prijavom smatra se ona koja sadržava sve podatke i priloge navedene u tekstu natječaja te koja je dostavljena u roku i na propisani način.

Osoba koja ne podnese pravovremenu i potpunu prijavu ili ne ispunjava formalne uvjete iz natječaja ne smatra se kandidatom u povodu natječaja o čemu će biti obaviještena putem e-pošte naznačene u prijavi.

Pisana prijava podnosi se u roku od 15 (petnaest) dana od objave natječaja u Narodnim novinama, na adresu: Kazališno-koncertna dvorana *Ivana Brlić-Mažuranić*, Trg Stjepana Miletića 2, 35000 Slavonski Brod, s naznakom: »Natječaj za izbor i imenovanje ravnatelja – ne otvaraj«.

Rok u kojem se kandidati obavještavaju o izboru ne može biti dulji od 45 (četrdeset pet) dana od isteka roka za podnošenje prijava.

Odluka o ishodu natječajnog postupka bit će objavljena na mrežnim stranicama Kazališno-koncertne dvorane *Ivana Brlić-Mažuranić* sukladno članku 10. stavku 1. točki 10. Zakona o pravu na pristup informacijama (Narodne novine br. 25/13, 85/15 i 69/22).

Pridržava se pravo poništenja ovog javnog natječaja, odnosno pravo ne izvršiti izbor kandidata za imenovanje te se u tom slučaju donosi odluka o poništenju javnog natječaja bez posebnog obrazloženja i bez ikakve odgovornosti prema kandidatima, a ista se odluka i donosi u slučaju da se na javni natječaj ne prijavi niti jedan kandidat.

Sukladno Općoj uredbi o zaštiti podataka (EU 2016/679 – u daljnjem tekstu: Uredba) i Zakonu o provedbi opće uredbe o zaštiti podataka („Narodne novine“ broj 42/18.), Kazališno-koncertna dvorana *Ivana Brlić Mažuranić*  kao voditelj obrade osobnih podataka sa istima će postupati prema načelima obrade osobnih podataka navedenih u članku 5. Uredbe.

Ovaj javni natječaj objavit će se u „Narodnim novinama“, dnevnom tisku (Glas Slavonije), službenim mrežnim stranicama Kazališno-koncertne dvorane *Ivana Brlić-Mažuranić* i putem Hrvatskog zavoda za zapošljavanje.

Kazališno-koncertna dvorana

*Ivana Brlić-Mažuranić*